ฟินันซ่าเผยน้ำมันพุ่งปันผล2กองทุนโภคภัณฑ์
บลจ.ฟินันซ่า เตรียมปันผล 2 กองทุน FAM GCF และ FAM EPIF หลังได้ดีราคาน้ำมันพุ่ง
21 เม.ย. 2554

บลจ.ฟินันซ่า เตรียมปันผล 2 กองทุน FAM GCF และ FAM EPIF หลังได้ดีราคาน้ำมันพุ่ง
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ฟินันซ่า เปิดเผยว่า กองทุนเปิดหน่วยลงทุนฟินันซ่า โกลบอล คอมมอดิตี้ (FAM GCF) และกองทุนเปิดดัชนีธุรกิจพลังงานและธุรกิจปิโตรเคมีและเคมีภัณฑ์ (FAM EPIF) จะจ่ายเงินปันผลสำหรับการดำเนินงานในปีที่ผ่านมา จากการที่ราคาสินค้าโภคภัณฑ์ปรับตัวเพิ่มสูงขึ้นอย่างต่อเนื่อง โดยที่ราคาน้ำมันดิบที่ West Texas (WTI Cushing Crude Oil)  ปรับตัวเพิ่มสูงขึ้น 35.0% ตั้งแต่ต้นปี 2553 ถึง 18 เม.ย.2554 ส่งผลให้ทั้งกองทุน FAM GCF และ FAM EPIF ที่ผลตอบแทนของกองทุนอิงกับราคาสินค้าโภคภัณฑ์ ทำผลตอบแทนได้ดีอย่างต่อเนื่อง 
ผลตอบแทนตั้งแต่ต้นปี 2553 ถึงวันที่ 18 เม.ย.2554 ของกองทุน FAM GCF และ FAM EPIF อยู่ที่ 18.9% และ 45.5% ตามลำดับ   โดย FAM GCF จะจ่ายเงินปันผลในอัตราหน่วยละ 0.5 0บาท ให้แก่ผู้ถือหน่วยลงทุนที่มีรายชื่ออยู่ในทะเบียนของกองทุนดังกล่าว ณ วันที่ 22 เม.ย.2554 กำหนดจ่ายเงินปันผลในวันที่ 29 เม.ย.2554 และ FAM EPIF จะจ่ายเงินปันผลในอัตราหน่วยละ 0.10 บาท จะจ่ายให้แก่ผู้ถือหน่วยลงทุนที่มีรายชื่ออยู่ในทะเบียนของกองทุนดังกล่าว ณ วันที่ 28 เม.ย.2554 กำหนดจ่ายเงินปันผลในวันที่ 12 พ.ค.2554 รวมทั้งสองกองทุนเป็นเงินประมาณ 112 ล้านบาท
กองทุน FAM GCF เป็นกองทุนรวมหน่วยลงทุนที่ลงทุนในต่างประเทศ โดยกองทุนหลัก CMCI tracking fund ในสกุลเงิน CHF เน้นการลงทุนในสินค้าโภคภัณฑ์ ผลการดำเนินงานของกองทุนนี้ให้ผลตอบแทนเฉลี่ยตั้งแต่จัดตั้งกองเมื่อวันที่ 2 ก.พ.2550 – 25  ก.พ.2554 อยู่ที่ 17.94% 
ส่วนกองทุน FAM EPIF เป็นกองทุนรวมดัชนีที่เป็นกองทุนรวมตราสารทุนด้วย  กองทุนนี้ให้ผลตอบแทนใกล้เคียงกับผลตอบแทนของดัชนีธุรกิจพลังงาน ปิโตรเคมี และเคมีภัณฑ์ โดย FAM EPIF ให้ผลตอบแทนเฉลี่ยตั้งแต่จัดตั้งกองเมื่อวันที่ 21 ส.ค.2551 - 25  ก.พ.2554 อยู่ที่ 50.48%
นายธีรพันธุ์ กล่าวว่า  ด้วยสภาวะเศรษฐกิจในปัจจุบันจะเห็นได้ว่ากองทุนทั้ง 2 สามารถสร้างผลตอบแทนได้เป็นที่น่าพอใจ  สามารถใช้เป็นเครื่องมือในการบริการเงินลงทุนได้อย่างมีประสิทธิภาพ  ฟินันซ่ามีความมุ่งมั่นและตั้งใจที่จะบริหารกองทุนให้มีประสิทธิภาพ  เพื่อให้ผู้ถือหน่วยลงทุนมีโอกาสได้รับผลตอบแทนที่ดี  และจะเพิ่มและพัฒนากองทุนให้มีรูปแบบที่หลากหลายมากขึ้น  เพื่อผู้ถือหน่วยลงทุนสามารถจัดสรรการลงทุนที่มีความสมดุลย์ทั้งผลตอบแทนที่ต้องการและความเสี่ยงที่รับได้ของตนเอง